31993R1848
L 168/35
JURNALUL OFÍCIAL AL UNIUNII EUROPENE
REGULAMENTUL (CEE) NR. 1848/93 AL COMISIEI
din 9 iulie 1993
de stabilire a modalităților de aplicare a Regulamentului (CEE) nr. 2082/92 al Consiliului privind atestatele de specificitate ale produselor agricole și alimentare
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2082/92 al Consiliului din 14 iulie 1992 privind atestatele de specificitate ale produselor agricole și alimentare (1), în special articolul 20,
întrucât, pentru a asigura aplicarea uniformă a Regulamentului (CEE) nr. 2082/92, trebuie să se definească precis termenele aplicabile în cadrul procedurii de înregistrare;
întrucât, pentru a se ține seama de situațiile juridice diferite din statele membre, se poate admite o cerere de opoziție în sensul articolului 8 din Regulamentul (CEE) nr. 2081/92, prezentată de către un grup de persoane unite printr-un interes comun;
întrucât, pentru a da Comisiei posibilitatea de a defini simbolul comunitar, precum și de a stabili mențiunea prevăzută la articolele 12 și 15 din Regulamentul (CEE) nr. 2082/92, trebuie să se adune elementele de apreciere necesare;
întrucât este vorba de un nou sistem comunitar care răspunde cererilor consumatorilor privind informațiile referitoare la produsele specifice tradiționale; întrucât pare indispensabil să se explice publicului semnificația simbolului comunitar și a mențiunii, fără a scuti producătorii sau prelucrătorii de obligația de a promova produsele respective;
întrucât Regulamentul (CEE) nr. 2082/92 nu se opune existenței sistemelor naționale de certificare a produselor agricole și alimentare; întrucât trebuie să se permită utilizarea, dacă este cazul, a simbolurilor naționale concomitent cu simbolul comunitar în etichetarea, prezentarea și publicitatea acestor produse;
întrucât măsurile prevăzute în prezentul regulament sunt conforme cu avizul Comitetului pentru atestate de specificitate,
ADOPTĂ PREZENTUL REGULAMENT:
Articolul 1
(1) Termenul de șase luni prevăzut la articolul 9 alineatul (1) din Regulamentul (CEE) nr. 2082/92 începe să curgă de la data publicării în Jurnalul Oficial al Comunităților Europene prevăzută la articolul 8 alineatul (1) al doilea paragraf din acest regulament.
(2) Termenul cuprinde:
-
o perioadă de cinci luni în cursul căreia orice persoană fizică sau juridică, interesată în mod legitim de înregistrare, se poate opune înregistrării preconizate în conformitate cu articolul 8 alineatul (3) din Regulamentul (CEE) nr. 2082/92 și
-
o perioadă de o lună sau o perioadă mai mare, în măsura în care termenul prevăzut la alineatul (1) este respectat, pusă la dispoziția autorităților competente ale statelor membre pentru a transmite această opoziție Comisiei.
Articolul 2
Pentru trimiterea de către autoritatea competentă a statului membru, în termenele cerute:
-
a notificării opoziției în sensul articolului 9 alineatul (1) din Regulamentul (CEE) nr. 2082/92,
-
a notificării opoziției și a declarației în sensul articolului 11 alineatul (4) din Regulamentul (CEE) nr. 2082/92,
trebuie să se țină seama fie de data expedierii, data poștei constituind dovada, fie de data primirii, atunci când documentele sunt transmise direct sau prin mesaj telex sau prin fax la Comisie.
Articolul 3
Atunci când, în sensul unei legislații naționale, se asimilează cu o persoană juridică un grup de persoane care nu are personalitate juridică, acest grup de persoane este autorizat să consulte cererea în sensul și în condițiile articolului 8 alineatul (2) din Regulamentul (CEE) nr. 2082/92, precum și să facă opoziție în sensul și în condițiile articolului 8 alineatul (3) din regulamentul respectiv.
Articolul 4
(1) Simbolul comunitar menționat la articolul 12 din Regulamentul (CEE) nr. 2082/92, precum și mențiunea prevăzută la articolul 15 din regulamentul respectiv sunt definite fără întârziere în conformitate cu procedura prevăzută la art. 19 din regulamentul respectiv.
(2) Într-o perioadă de cinci ani de la data intrării în vigoare a prezentului regulament, Comisia ia măsurile de comunicare necesare, cu excepția oricărui ajutor pentru producători sau prelucrători, cu scopul de a face cunoscută publicului semnificația mențiunii și a simbolului comunitar.
Articolul 5
Utilizarea concomitentă a simbolului comunitar și a simbolurilor naționale este autorizată pentru produsele agricole și alimentare care îndeplinesc simultan cerințele Regulamentului (CEE) nr. 2082/92 și cerințele naționale cărora le corespund aceste produse agricole sau alimentare.
Articolul 6
După înregistrarea prevăzută la articolul 9 alineatul (1) din Regulamentul (CEE) nr. 2082/92, autoritățile competente ale statelor membre veghează ca orice persoană să poată consulta caietul de sarcini al produsului agricol sau alimentar care a făcut obiectul înregistrării.
Articolul 7
Prezentul regulament intră în vigoare la 26 iulie 1993.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 iulie 1993.